Lisaun 7
Oinsá mak ami halaʼo ami-nia reuniaun sira?
Ema kristaun sira iha tempu uluk halaʼo reuniaun hodi kanta knananuk, halo orasaun, lee no esplika eskritura sira. (1 Korinto 14:26) Ami mós halaʼo ami-nia reuniaun hanesan iha tempu neʼebá.
Hanorin sira mai husi Bíblia no bele ajuda ita. Kada findesemana, kongregasaun ida-idak halibur hamutuk hodi rona Diskursu kona-ba Bíblia ba minutu 30. Diskursu neʼe esplika oinsá eskritura sira kona ita-nia moris rasik no mós fó sai buat neʼebé akontese ohin loron. Ema hotu neʼebé tuir reuniaun bele uza sira-nia Bíblia rasik atu tuir diskursu neʼe. Depois diskursu, ami halaʼo Estudu “Livru Haklaken” ba oras ida. Iha estudu neʼe ema hotu neʼebé tuir reuniaun bele hola parte hodi fó komentáriu. Lisaun ida-idak ajuda ita atu halo tuir Bíblia nia matadalan iha ita-nia moris. Semana-semana, kongregasaun hamutuk 110.000 liu iha mundu tomak estuda lisaun neʼebé hanesan.
Ami hetan ajuda atu bele hanorin ho matenek. Kalan ida iha semana nia laran ami mós halibur tan hodi halaʼo reuniaun ho parte tolu. Parte primeiru mak Estudu Bíblia iha Kongregasaun, ida-neʼe halaʼo ba minutu 30 hodi husu pergunta no rona-naʼin sira fó resposta. Parte neʼe ajuda ita atu hatene diʼak liután Bíblia nia matadalan sira no buat neʼebé Bíblia fó-hatene nanis. Parte segundu mak Eskola Serbisu Kristaun, ida-neʼe halaʼo ba minutu 30. Ulukliu, irmaun ida koʼalia kona-ba kapítulu balu husi Bíblia neʼebé kongregasaun lee nanis. Iha parte neʼe sira neʼebé tuir reuniaun iha oportunidade atu fó komentáriu. Tuirmai, estudante sira neʼebé tau ona naran iha eskola neʼe hatoʼo diskursu neʼebé badak. Kuandu ami hatoʼo diskursu, irmaun ida iha knaar atu haree didiʼak oinsá ami lee no koʼalia, depois neʼe nia fó ideia balu oinsá ami bele halo ida-neʼe iha dalan diʼak liután. (1 Timoteo 4:13) Parte ikus mak Reuniaun Serbisu, ida-neʼe halaʼo ba minutu 30. Iha parte neʼe ami aprende oinsá atu hanorin Bíblia ba ema seluk hodi rona diskursu, haree drama kiʼik, no entrevista sira.
Kuandu Ita tuir ami-nia reuniaun, Ita rasik mós bele simu hanorin husi Bíblia neʼebé folin-boot.
Saida deʼit mak Ita bele aprende husi Testemuña ba Jeová nia reuniaun sira?
Reuniaun ida-neʼebé mak Ita hakarak tuir?
est_Latn pap_Latn pap_Latn kea_Latn kea_Latn kmb_Latn hau_Latn ilo_Latn